কাশ্মীর ইস্যুতে রাষ্ট্রপুঞ্জে পাকিস্তানকে ধুয়ে দিল ভারত

ওয়েব ডেস্ক: ক্রিকেট মাঠের পর কূটনীতিতেও পাকিস্তানকে (Pakistan) মাত করল ভারত (India)। রাষ্ট্রপুঞ্জে পাকিস্তানকে ধুয়ে দিলেন ভারতের কূটনীতিক। কাশ্মীরে (Kashmir) গণতন্ত্র দাবিয়ে রাখা এবং মানবাধিকার লঙ্ঘন করছে ভারত, এমন অভিযোগ করেছিল পাকিস্তান। রাষ্ট্রপুঞ্জের মানবাধিকার পরিষদে এই অভিযোগ ‘ভিত্তিহীন এবং বিদ্বেষপরায়ণ’ বলে নস্যাৎ করে দিল ভারত। নয়াদিল্লির পাল্টা দাবি, পাকিস্তানেই মানবাধিকার লঙ্ঘনের ছড়াছড়ি।

জেনেভায় (Geneva) ভারতের কূটনীতিক ক্ষিতিজ ত্যাগী (Kshitij Tyagi) বলেন, “পাকিস্তান যে ভিত্তিহীন এবং বিদ্বেষপূর্ণ উল্লেখ করেছে তার জবাব দেওয়ার অধিকার রয়েছে ভারতের। এটা দেখে খারাপ লাগে যে পাকিস্তানের সামরিক জঙ্গি কমপ্লেক্সের দেওয়া মিথ্যেগুলো ছড়িয়ে চলেছেন তাদের তথাকথিত নেতা এবং রাষ্ট্রদূতরা।”

আরও পড়ুন: দূষণের জেরে শ্বাসকষ্ট থেকে ফুসফুসের সমস্যায় জেরবার যুবসমাজ

এই সভায় এর আগে পাকিস্তানের আইন ও মানবাধিকার মন্ত্রী আজম নাজির তারার (Azam Nazeer Tarar) দাবি করেন, কাশ্মীরের মানুষ ক্রমাগত মানবাধিকার লঙ্ঘনের শিকার। কিন্তু সে কথা উড়িয়ে দিয়ে নয়াদিল্লি কাশ্মীরের উন্নয়ন এবং প্রগতির কথা জানিয়ে দেয়, ওই এলাকা যে ভারতের সার্বভৌমত্বের অংশ তাও সাফ বুঝিয়ে দেওয়া হয়।

ত্যাগী বলেন, “জম্মু-কাশ্মীর এবং লাদাখের কেন্দ্রশাসিত অঞ্চলগুলি চিরকাল ভারতের অবিচ্ছেদ্য অংশ হিসাবে থাকবে। বিগত কয়েক বছরে জম্মু ও কাশ্মীরের অভূতপূর্ব রাজনৈতিক, সামাজিক ও অর্থনৈতিক অগ্রগতি সবকিছু বলে দিচ্ছে। এই সাফল্য কয়েক দশক ধরে পাকিস্তানের মদতপুষ্ট সন্ত্রাসবাদের দ্বারা ক্ষতিগ্রস্ত একটি অঞ্চলে স্বাভাবিকতা আনতে সরকারের প্রতিশ্রুতির প্রতি জনগণের আস্থার প্রমাণ।”